Ο **Ναΐμ Σλιτί** είναι Τυνήσιος διεθνής ποδοσφαιριστής, γεννημένος στις 27 Ιουλίου 1992 στην Μασσαλία. Αγωνιζόμενος στην θέση του επιθετικού μέσου, αυτό τον καιρό αγωνίζεται για λογαριασμό της Ντιζόν, ενώ έχει κατά το παρελθόν αγωνιστεί για λογαριασμό των ΚΣ Σεντάν-Αρδέννες, Παρί ΦΚ, Ρεντ Σταρ και Λιλ.

Βιογραφία
---------

Γεννημένος στην Μασσαλία, αγωνίστηκε με τις νεανικές ομάδες των Ωμπάνι ΦΚ και Ολιμπίκ Μαρσέιγ, προτού ενταχθεί στα τμήματα υποδομής της ΚΣ Σεντάν-Αρδέννες σε ηλικία δεκατεσσάρων ετών.

Έπειτα από διάστημα δύο σεζόν, κατά την διάρκεια των οποίων αγωνίστηκε στην Λιγκ 2, η ομάδα στην οποία αναδείχθηκε ποδοσφαιρικά χρεοκόπησε. Υπέγραψε, τότε, τον Αύγουστο στο Νασιονάλ και πιο συγκεκριμένα την Παρί ΦΚ για την σεζόν 2013-2014. Παρά το γεγονός πως λάμβανε τον μεγαλύτερο μισθό στην ομάδα, ωστόσο δεν αγωνίστηκε παρά μόνο σε τέσσερις αναμετρήσεις, λόγω « σειράς ατυχιών », σύμφωνα με τον προπονητή του, Κριστόφ Ταιν.

Έχοντας δεχθεί κρούση από τον Στιβ Μαρλέ, εντάχθηκε στην έτερη ομάδα της κατηγορίας από την Ιλ-ντε-Φρανς, την Ρεντ Σταρ ΦΚ. Έπειτα από μια πρώτη σεζόν, η οποία σημαδεύτηκε από την κατάληψη της πρώτης θέσης της βαθμολογίας, ο Σλιτί επανήλθε στην δεύτερη κατηγορία, όπου είχε, ήδη, αγωνιστεί με τα χρώματα της Σεντάν, ενώ υπέγραψε νέο συμβόλαιο για διάρκεια ακόμη τριών ετών. Τον Ιανουάριο του 2016, φερόταν να έχει έρθει κοντά σε συμφωνία με την Σταντ ντε Ρενς, ωστόσο τελικώς παρέμεινε στον σύλλογο.

Οι καλές εμφανίσεις με τη Ρεντ Σταρ κέντρισαν το ενδιαφέρον της Λιλ, η οποία ανακοίνωσε το μονοετή δανεισμό του Σλιτί την τελευταία μέρα των μεταγραφών για το καλοκαίρι του 2016. Ο Σλιτί πραγματοποίησε το ντεμπούτο του στις 20 Σεπτεμβρίου του ίδιου έτους, στο πλαίσιο της έκτης αγωνιστικής της Λιγκ 1, όπου η Λιλ ηττήθηκε εντός έδρας από την Τουλούζ με σκορ 2-1. Το πρώτο και, όπως προέκυψε στη συνέχεια, μοναδικό γκολ του με τη Λιλ το πέτυχε στις 29 Νοεμβρίου του 2016, στην εντός έδρας νίκη με 4-2 επί της Καέν για τη 15η αγωνιστική του πρωταθλήματος. Σε εκείνο τον αγώνα είχε πετύχει το δεύτερο γκολ της ομάδας του, ενώ έδωσε και δύο ασίστ. Λόγω των υποχρεώσεών του με την εθνική ομάδα της Τυνησίας για το Κύπελλο Εθνών Αφρικής του 2017, αλλά και επειδή χρησιμοποιήθηκε κυρίως ως αλλαγή, ο Σλιτί ολοκλήρωσε τη σεζόν 2016-17 μετρώντας συνολικά με 18 συμμετοχές, ένα γκολ και τρεις ασίστ.

Με το τέλος της σεζόν, η Λιλ αποφάσισε να αγοράσει το Σλιτί, δίνοντας στη Ρεντ Σταρ το ποσό των δύο εκατομμυρίων ευρώ και προσφέροντας τριετές συμβόλαιο στο Σλιτί. Στις 25 Ιουλίου του 2017, ανακοινώθηκε ο μονοετής δανεισμός του στη Ντιζόν, με την οποία έκανε ντεμπούτο στην πρεμιέρα της Λιγκ 1 για τη σεζόν 2017-18, με τη Μαρσέιγ να κερδίζει εντός έδρας τη Ντιζόν με 3-0. Ο Σλιτί σκόραρε το πρώτο του γκολ με τη φανέλα της Ντιζόν στις 23 Σεπτεμβρίου, στην εκτός έδρας αναμέτρηση με τη Λυών για την έβδομη αγωνιστική της Λιγκ 1, με τον αγώνα να λήγει ισόπαλος 3-3 και το Σλιτί να δίνει και μια ασίστ. Το τέλος της σεζόν βρήκε τη Ντιζόν περίπου στη μέση της βαθμολογίας και το Σλιτί με 31 συμμετοχές, επτά γκολ και έξι ασίστ. 

Η Ντιζόν, μετά το δανεισμό του Σλιτί, αποφάσισε να τον αγοράσει, δίνοντας τη Λιλ το ίδιο ποσό που έδωσε αυτή στη Ρεντ Σταρ, ενώ ο Σλιτί υπέγραψε στη 1 Ιουλίου του 2018 τετραετές συμβόλαιο. Η πρώτη του εμφάνιση ως μόνιμος ποδοσφαιριστής της Ντιζόν πραγματοποιήθηκε στις 11 Αυγούστου, στην εκτός έδρας νίκη επί της Μονπελιέ με 2-1 για την πρεμιέρα της Λιγκ 1 για τη σεζόν 2018-19, όπου έδωσε την ασίστ για το νικητήριο γκολ. Το πρώτο του γκολ για τη σεζόν επιτεύχθηκε στις 31 Οκτωβρίου του 2018, στην εντός έδρας νίκη επί της Καέν με 3-1 για τον τρίτο γύρο του Λιγκ Καπ Γαλλίας, σε αγώνα όπου έδωσε και μια ασίστ. Επίσης, σκόραρε στον πρώτο γύρο του Κυπέλλου Γαλλίας, με τη Ντιζόν να κερδίζει στην έδρα της Σίλτιγκχαϊμ με 3-1, όπου έδωσε και μια ασίστ. Στις 23 Ιανουαρίου του 2019, ο Σλιτί είχε ίσως τον πιο καλό αγώνα της καριέρας του, καθώς η Ντιζόν κέρδισε 6-3 τη Σαιντ-Ετιέν για το δεύτερο γύρο του Κυπέλλου Γαλλίας, με το Σλιτί να πετυχαίνει χατ-τρικ και να δίνει τρεις ασίστ. Τρεις μέρες αργότερα, πέτυχε το πρώτο του γκολ στο πρωτάθλημα ως μόνιμος ποδοσφαιριστής της Ντιζόν στην εντός έδρας νίκη επί της Μονακό για την 22η αγωνιστική.

### Εθνική Ομάδα

Οι εμφανίσεις του με την Ρεντ Σταρ είχαν ως αποτέλεσμα την κλήση του, τον Μάρτιο του 2016, στην προεπιλογή του Χένρικ Κάσπερτσακ για την Εθνική Τυνησίας.
Στις 18 Μαΐου 2016, κλήθηκε στους *Aigles de Carthage*, προκειμένου να λάβει μέρος σε μια περίοδο προετοιμασίας, όπου θα λάμβαναν μέρος μόνον Τυνήσιοι ποδοσφαιριστές, οι οποίοι αγωνίζονταν εκτός συνόρων, και η οποία έλαβε χώρα μετά τις 19 Μαΐου 2016, με στόχο την προετοιμασία ενόψει της 5ης αγωνιστικής της προκριματικής φάσης του Κυπέλλου Εθνών Αφρικής του 2017, η οποία θα λάμβανε χώρα στις 3 Ιουνίου με αντίπαλο το Τζιμπουτί. Αγωνιζόμενος ως βασικός κατά την πρώτη του διεθνή συμμετοχή με την Τυνησία, άνοιξε το σκορ για την ομάδα του, ενώ στην συνέχεια έδωσε ασίστ στον Χαμντί Χαρμπαουί για την επίτευξη του δεύτερου τέρματος της αναμέτρησης. Η συγκεκριμένη αναμέτρηση έληξε με τελικό σκορ 3-0. Η Τυνησία προκρίθηκε στην τελική φάση του Κυπέλλου Εθνών Αφρικής του 2017 και στη δεύτερη αγωνιστική των ομίλων, ο Σλιτί πέτυχε το δεύτερο γκολ του με την Τυνησία, η οποία κέρδισε 2-1 την Αλγερία. Ο Σλιτί σκόραρε και στην τρίτη και τελευταία αγωνιστική των ομίλων, στη νίκη με 4-2 επί της Ζιμπάμπουε, ενώ έδωσε και μια ασίστ, με την Τυνησία να προκρίνεται στα προημιτελικά της διοργάνωσης. Εκεί βρέθηκε αντιμέτωπη με τη Μπουρκίνα Φάσο, από την οποία ηττήθηκε με σκορ 2-0, μένοντας εκτός συνέχειας. Η Τυνησία κατάφερε να περάσει με επιτυχία τα προκριματικά για το Μουντιάλ του 2018 και βρέθηκε στα γήπεδα της Βραζιλίας, με το Σλιτί να είναι μέλος της αποστολής. Αγωνίστηκε σε όλους τους αγώνες, με την Τυνησία να αποκλείεται στη φάση των ομίλων, συγκεντρώνοντας τρεις βαθμούς.

Στατιστικά
----------

Στατιστικά του Ναΐμ Σλιτί ως 30 Απριλίου 2016| Σεζόν | Ομάδα | Πρωτάθλημα | Εθνικό Κύπελλο | Λιγκ Καπ | Σύνολο |
| --- | --- | --- | --- | --- | --- |
| Κατηγορία | Συμμ | Γκολ | Συμμ | Γκολ | Συμμ | Γκολ | Συμμ | Γκολ |
| **2011-2012**  |  **ΚΣ Σεντάν-Αρδέννες**  | Λιγκ 2 | 28 | 2 | 2 | 0 | 2 | 0 | 32 | 2 |
| **2012-2013**  |  **ΚΣ Σεντάν-Αρδέννες**  | Λιγκ 2 | 20 | 1 | 3 | 0 | 0 | 0 | 23 | 1 |
| Υποσύνολο | 48 | 3 | 5 | 0 | 2 | 0 | 55 | 3 |
| **2013-2014**  |  **Παρί ΦΚ**  | Νασιονάλ | 4 | 0 | 0 | 0 | - | - | 4 | 0 |
| Υποσύνολο | 4 | 0 | 0 | 0 | - | - | 4 | 0 |
| **2014-2015**  |  **Ρεντ Σταρ ΦΚ**  | Νασιονάλ | 28 | 8 | 3 | 0 | - | - | 31 | 8 |
| **2015-2016**  |  **Ρεντ Σταρ ΦΚ**  | Λιγκ 2 | 36 | 4 | 0 | 0 | 1 | 0 | 37 | 4 |
| Υποσύνολο | 64 | 12 | 3 | 0 | 1 | 0 | 68 | 12 |
| Σύνολο Καριέρας | 116 | 15 | 8 | 0 | 3 | 0 | 127 | 15 |

Διακρίσεις
----------

* Νικητής του Νασιονάλ για την σεζόν 2014/15 με την Ρεντ Σταρ ΦΚ.
* Υποψηφιότητα στα Βραβεία Ποδοσφαίρου UNFP του 2016, στην κατηγορία *Καλύτερος παίκτης της Λιγκ 2*.
* Μέλος της κορυφαίας ενδεκάδας της Λιγκ 2 για την σεζόν 2015/16.

Παραπομπές
----------

1. ↑  Aurélien Canot (16 Ιουλίου 2013). «Sedan dépose le bilan». *football365.fr*. Αρχειοθετήθηκε από το πρωτότυπο στις 2 Ιουνίου 2016. Ανακτήθηκε στις 9 Ιουνίου 2016.
2. ↑  Alexis Danjon (2 Δεκεμβρίου 2014). «Eux aussi ont déposé le bilan». *lequipe.fr*.
3. ↑  «Naïm Sliti : « Sedan n'est pas reparti de nulle part »». *leparisien.fr*. 7 Δεκεμβρίου 2013.
4. ↑  Nizar Hanini (6 Αυγούστου 2013). «Paris FC : Sliti va signer». *football365.fr*. Αρχειοθετήθηκε από το πρωτότυπο στις 2 Ιουνίου 2016. Ανακτήθηκε στις 9 Ιουνίου 2016.
5. ↑  Stéphane Corby, avec Franck Gineste (6 Νοεμβρίου 2015). «L'étoile de Sliti brille à nouveau au Red Star». *leparisien.fr*.
6. ↑  «Pourquoi Sliti n'a pas joué au Paris FC». *leparisien.fr*. 4 Σεπτεμβρίου 2014.
7. ↑  Rafik Youcef (17 Φεβρουαρίου 2015). «Naim Sliti attend son tour». *football365.fr*. Αρχειοθετήθηκε από το πρωτότυπο στις 2 Ιουνίου 2016. Ανακτήθηκε στις 9 Ιουνίου 2016.
8. ↑  «L2 : Naïm Sliti prolonge trois ans». *redstar.fr*. 24 Ιουνίου 2015. Αρχειοθετήθηκε από το πρωτότυπο στις 23 Σεπτεμβρίου 2016. Ανακτήθηκε στις 9 Ιουνίου 2016.
9. ↑  «Naïm Sliti convoité par Reims». *leparisien.fr*. 29 Ιανουαρίου 2016. Αρχειοθετήθηκε από το πρωτότυπο στις 21 Μαρτίου 2016. Ανακτήθηκε στις 9 Ιουνίου 2016.
10. ↑  Stéphane Corby (31 Ιανουαρίου 2016). «Red Star : Sliti veut partir à Reims». *leparisien.fr*.
11. ↑  Stéphane Corby (1 Φεβρουαρίου 2016). «Sliti : «Je reste» au Red Star». *leparisien.fr*.
12. ↑  Stéphane Corby (2 Φεβρουαρίου 2016). «Sliti : le Red Star «a de grandes ambitions»». *leparisien.fr*.
13. ↑  «L1 - Lille : C'est signé pour Naïm Sliti (Red Star)». *Mercato 365* (στα Γαλλικά). 31 Αυγούστου 2016. Ανακτήθηκε στις 21 Απριλίου 2019.
14. ↑  «Lille to sign Tunisia's Naim Sliti on permanent deal» (στα αγγλικά). 2017-05-06.. Ανακτήθηκε στις 2019-04-21.
15. ↑  «Unwanted Tunisia's Sliti joins Dijon on loan» (στα αγγλικά). 2017-07-25.. Ανακτήθηκε στις 2019-04-21.
16. ↑  Farid Ahnache (17 Μαρτίου 2016). «Source :Red Star : Sliti patiente pour la Tunisie». *foot-national.com*.
17. ↑  «CAN Gabon 2017 Equipe Nationale : Première Liste des Joueurs convoqués». *ftf.org.tn*. 18 Μαΐου 2016.
18. ↑  Lantheaume, Romain. «CAN 2017 : La Tunisie vire en tête - Afrik-foot.com : l'actualité du football africain». *www.afrik-foot.com*. Ανακτήθηκε στις 4 Ιουνίου 2016.
19. ↑  «Στατιστικά Ναΐμ Σλιτί». *footballdatabase.eu*.
20. ↑  «Le Paris FC et Bourg-Péronnas rejoignent le Red Star en L2». *sports.fr*. 22 Μαΐου 2015. Αρχειοθετήθηκε από το πρωτότυπο στις 12 Απριλίου 2016. Ανακτήθηκε στις 9 Ιουνίου 2016.
21. ↑  «Trophées UNFP : le Red Star en force !». *leparisien.fr*. 28 Απριλίου 2016.
22. ↑  «Diedhiou meilleur joueur de Ligue 2». *lfp.fr*. 8 Μαΐου 2016. Αρχειοθετήθηκε από το πρωτότυπο στις 18 Σεπτεμβρίου 2016. Ανακτήθηκε στις 9 Ιουνίου 2016.

|  |  |  |  |  |
| --- | --- | --- | --- | --- |
| 

| π • σ • ε
**Εθνική Τυνησίας – Μουντιάλ 2018** |
| --- |
|  |
|  | 
* 1 Μπεν Μουσταφά
* 2 Σ. Μπεν Γιουσέφ
* 3 Μπεναλουάν
* 4 Μεριά
* 5 Χανταντί
* 6 Μπέντουι
* 7 Καουί
* 8 Φ. Μπεν Γιουσέφ
* 9 Μπαντρί
* 10 Καζρί
* 11 Μπρον
* 12 Α. Μααλούλ
* 13 Σασί
* 14 Μπεν Άμορ
* 15 Χαλίλ
* 16 Ματλουτί (c)
* 17 Σκιρί
* 18 Σραρφί
* 19 Κελιφά
* 20 Σάαλελι
* 21 Ναγκέζ
* 22 Ασέν
* 23 Σλιτί
* Προπονητής: N. Μααλούλ
 |

 |

|  |  |
| --- | --- |
| 

|  |
| --- |
| * Πύλη:Ποδόσφαιρο
* Πύλη:Γαλλία
 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Naïm Sliti  της Γαλλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |